 Weftigii SSDF waxay ku soo noqdeen Boosaaso halkaas oo si fiican loogu soo dhaweeyay, raallina laga wada noqoy goaamada ka soo baxay shirkii SODARRE, waxaannu deg deg u guda galnay hawlihii qaban qaabada shirka aanu ballan qaadnay in lagu qabto Boosaaso, waxaanu diyaarinay guddiyo kala duwan sida guddida dhaqaalaha, nabad-gelyada, warbaahinta iyo kan dejinta iyo soo dhawaynta martida, guddi kasta shaqadiisa si habsami leh buu u bilaabay isla markiiba waxaa la soo gaday teendho weyn oo shirka lagu qabto oo kharsah badani ku baxay, waxaana la diyaariyay huteeladii iyo guryihii dadka martida ahi degi lahaayeen, markii aanu inaas isku dubaridnay waxaanu safar u aadnay muqdisho si aanu xubnihii guddida ka tirsanaa ee Muqdisho ku sugan ula socodsiino heerka abaabulka shirku marayo, isla markaasna ugala tashano tallaabooyinka ku xiga. 